《明忠顺三娘子画象歌》
清代·胡延

蠙珠缀耳围双貂，绿韝控马飞鸾绦。天风吹动周昉笔，胭支漉汁倾生绡。

拂云堆外小垂手，春深留取边关柳。银须冒顿剧风流，纂得外孙为幼妇。

桃僵李代早春时，不遣斑骓嫁袄儿。红镫毡幕羊羔酒，从此青山罢贰师。

解忧下降真游戏，中朝漫洒江都泪。何用重围画美人，翻新更出陈平计。

失妇封胡怒且羞，腰刀帕首走皇州。申申莫听黄婆詈，格格还封孺子侯。

天书朝下泥金色，诏敕阏氏安反侧。娘子军前兔首云，夫人城上蛾眉月。

雄威不竞仗雌风，长见珠帷驻大同。侧鬓低呼乾阿𡝠，翠钿微溜颊涡红。

挏酒如泉杯转递，踏歌悄听娇音脆。红云骨杂换新妆，铃卒偷窥魂欲醉。

避面尹邢花两行，天教重嫁左贤王。不劳须卜归严卫，永使蠕蠕走大荒。

三醮犹能逢赞普，琅琅啰呗飘神雨。抛弓膜拜白衣郎，楼上横飞干道乳。

陈汤傅介等閒看，叉手终依天可汗。谁遣恒河偷照鬓，春愁如水压雕鞍。

马市重开天驷蹶，黄花堡上秋云黑。筹边都尉尔何人，鸳被虫钗充玉帛。

犹记璇宫夜召时，牂江驰传凤车迟。更烦小李将军笔，为写且兰女土司。

作者简介：胡延，字长木，号砚孙，成都人。光绪乙酉优贡，历官江安粮储道。有《兰福堂诗集》。